section_heading: Povijest
paragraph_text: U 13. stoljeću mađarski kraljevi su u cilju koloniziranja pod-karpatskog dijela Transilvanije (Erdelji) naselili njemačke Sase, većinom iz Rajnske oblasti, koji su bili većinom farmeri, obrtnici i trgovci. Oni su uživali poseban status u ovoj pokrajini zbog čega su uspjeli ne samo opstati nego i razvijati se u snažno društvo. Kako je ovo područje bilo pod stalnom opsadom Osmanlija i Tatara, oni su izgradili utvrde različitih veličina. Najvažnija naselja su bila potpuno utvrđena, a manja su gradila utvrde s tornjevima i skladištima oko središnje crkve kako bi mogli preživjeti kratkotrajnu opsadu.